寄答參寥五首  其一
作者：張耒
朝代：宋

paragraphs: 昔我初見子，子時客京師。
聞名久不獲，既得過所知。
示我一卷書，大小百首詩。
我嗜不可輟，熊蹯薦朝饑。
約子彭城遊，念當行有期。
中間忽倉卒，决去不子辭。
子後來高郵，我居淮之湄。
中間無百里，詩句屢欲馳。
客來得子書，云子久南歸。
投書不能讀，恨我聞之遲。
使我早知此，扁舟尚能追。
遠別不執手，近居不相携。
每念今悵昔，耿耿衷腸悲。
子行日已南，我去日已西。
音書不可頻，何以慰我思。